l-Estimi Finanzjarji 2019 Il-Kunsill Lokali taż-Żejtun kif elett f'Marzu 2013 1 It-Tqassim tad-Dekasteri 1-4 L-Impjegati tal-Kunsill 5 L-Istruttura tal-Organizzazzjoni 5-6 Il-Funzjonijiet u l-Komunikazzjoni 6 Il-Laqgħat tal-Kunsill 7 Il-Kunsill Lokali Il-Kunsill Lokali taż-Żejtun kif elett f'Marzu 2013 It-Tqassim tad-Dekasteri Is-Sindku qassam id-dekasteri u r-responsabbiltajiet kif ġej (il-kunsillieri qegħdin f'ordni alfabetika): Il-laqgħat tal-Kunsill u r-rappreżentazzjoni legali. L-estimi u l-kontroll tal-finanzi (mas-Segretarju Eżekuttiv). Assenjar tax-xogħol lill-ħaddiema tal-Kunsill. Il-Kumitati Reġjonali Konġunti, l-infurzar tal-liġi u d-dwal Id-drittijiet taċ-ċittadini (inkluż iċ-ċertifikati u l-passaporti). Ix-xogħlijiet ta' kostruzzjoni ta' toroq, bankini u ġonna (inklużi l-permessi). It-traffiku u s-suq fil-beraħ. Sigurta' tal-lokal. Informazzjoni fuq fondi mill-EU. L-iżvilupp ta' faċilitajiet sportivi. L-ambjent. L-enerġija. Il-policy tal-ilma. L-Eko-Konformità. Il-negozju u l-kummerċ. Il-liċenzji tal-ħwienet. Il-promozzjoni tan-negozji. Ir-relazzjonijiet barranin u l-ġemellaġġi. Iż-żgħażagħ u l-isport. Amanda Abela - Kunsilliera Is-servizz tal-Bins-on-Wheels. L-Awtorità tal-Ambjent u l-Ippjanar. L-iskedar u l-permessi. L-istatistika. Joan Agius - Kunsilliera Is-servizzi għat-tfal sa 12-il sena, inkluż il-Kids' Club. Attivitajiet u inizjattivi għall-familja, inkluż is-servizz u l-korsijiet għal kulħadd, solidarjetà soċjali u l-ugwaljanza. Id-djar u l-assistenza soċjali. Is-saħħa u s-sanità. Il-kuntatti mal-Korporazzjoni tat-Taħriġ u x-Xogħol. Il-Kumitat Reġjonali Ewropew. Il-Pulizija, il-Protezzjoni Ċivili u l-Forzi Armati. Claude C. Camilleri - Kunsillier Il-Librerija tal-Kunsill. Il-Librerija Pubblika Lokali. L-edukazzjoni formali mill-Kindergarten sat-2 sena tas-Sekondarja. Il-Kunsilli Skolastiċi Primarji u Sekondarji sal-Form 2. L-Edukazzjoni għall-adulti. Ix-xjenza, ir-riċerka u t-teknoloġija. Il-korsijiet akkademiċi. It-taħriġ fit-teknoloġija tal-informatika. Dorcas Camilleri - Kunsilliera L-anzjani. Id-Dar tal-Anzjani. Kuntatt mad-Dipartiment għall-Kura tal-Anzjani. Iċ-Ċentru tal-Kura Matul il-Jum għall-anzjani Żwieten. Id-djar l-oħra fejn hemm l-anzjani Żwieten. Il-persuni b'diżabbiltà. Il-parkeġġi riżervati għall-persuni b'diżabbiltà. Raymond Caruana - Kunsillier Is-servizz tal-ilma u d-drenaġġ. Is-servizz tal-elettriku fit-toroq. It-telekomunikazzjoni. Is-servizz postali. Il-kalendarju liturġiku u l-attivitajiet reliġjużi fil-beraħ. Il-kuntatt mal-Knisja fuq iċ-ċimiterju. Sean Chircop - Kunsillier L-istorja u l-kultura. It-turiżmu. Il-premju Ġieħ iż-Żejtun. Ir-riabilitazzjoni u r-restawr. Il-ħarsien taż-żona urbana ta' konservazzjoni. It-tradizzjoniijiet folkoristiċi u d-djalett, inkluż l-identità Żejtunija. L-istudenti fl-edukazzjoni formali mill-Form 3 'il fuq, post-Sekondarja u terzjarja jew f'taħriġ. Assistenza fis-sit elettroniku tal-Kunsill. Joseph Hales – Kunsillier It-tindif, it-tisbiħ u l-ħarsien tal-ġonna pubbliċi, Il-ħarsien tal-ġwiebi. Il-manutenzjoni taż-żoni rikreattivi u l-funtani. Il-latrini pubbliċi. Il-knis u t-tindif tat-toroq u l-isqaqien rurali. L-għamara tat-toroq, inklużi t-tabelli bl-ismijiet. Il-konfini, il-periferija, in-numerazzjoni tal-bibien, l-uffiċċju elettorali u l-Karti tal-Identità. Il-propjetà tal-Gvern Ċentrali (l-Uffiċju Konġunt/l-Artijiet). Il-ġbir u l-immaniġġjar tal-iskart domestiku u kummerċjali. L-Impjegati tal-Kunsill Il-Kunsill għandu ħames impjegati, kif ġejjin: Għandu wkoll tmien impjegati sekondati: L-Istruttura tal-Organizzazzjoni Il-Kunsill ifassal il-politika kollha wara li jikkunsidra u jistħarreġ ir-rapporti u r-rakkomandazzjonijiet mill-Kummissjonijiet, il-Kumitati jew is-Sottokumitati maħluqa minnu. Id-deċiżjonijiet jinbtu mill-Kunsill; is-Sindku u l-kunsillieri jaraw li jseħħu. Is-Sindku, flimkien mas-Segretarju Eżekuttiv, huma responsabbli mill-finanzi u r-rappreżentanza legali tal-Kunsill (Artikli 26 u 27). L-irwoli tas-Segretarju Eżekuttiv u s-Segretarjat huma distinti minn dak tal-Kunsill. Is-Segretarju, li l-liġi tiddefinixxih bħala l-kap eżekuttiv, amministrattiv u finanzjarju tal-Kunsill (Artiklu 52), hu responsabbli li jwettaq id-deċiżjonijiet tal-Kunsill. Il-Funzjonijiet u l-Komunikazzjoni L-Assistenti Prinċipali u l-Uffiċjali Eżekuttivi jipprovdu l-assistenza kollha meħtiega lill-Kunsill u jservu bħala l-kuntatt tal-Kunsill mal-pubbliku. Il-Kunsill għandu mpjegati miegħu tmien ħaddiema manwali biex ikunu jistgħu jagħmlu dak ix-xogħol li, bosta drabi, ma jidħolx għalih xi kuntrattur. Ix-xogħol ta' maniġer tal-kuntratti, li jieħu ħsieb il-kuntatti bejn il-Kunsill u l-kuntrattur u jiċċertifika l-ħlasijiet taħt l-istess kuntratti, ħafna drabi jitwettaq mill-kunsillieri bla ħlas. Il-Laqgħat tal-Kunsill Matul l-2018, il-Kunsill iltaqa' 13 -il darba. Bħas-snin preċedenti, l-attendenza u sehem kontinwu mill-kunsillieri ma naqsux, minkejja li jkollhom impenji oħra, avolja l-ħidma fil-Kunsill issir fuq bażi volontarja. Hawnhekk hawn it-tabella tal-attendenza tal-kunsillieri għas-sena 2018: Messaġġ tas-Sindku Għaddiet sena oħra u bħal ma jsir kull sena qegħdin inressqu r-rapport ta' ħidma tagħna. Kienet l-ewwel sena tiegħi bħala Sindku u nista' ngħid li kienet waħda mpenjattiva ħafna, fejn bdejna mill-ewwel b'ħidma ma taqta xejn fil-qasam tal-infrastruttura kif ukoll biex intejbu l-kwalita' tal-ħajja tar-residenti tagħna. Bħal ma kont wegħedt fil-bidu tal-ħatra tiegħi bħala Sindku, ridt nagħti prijorita' lill-postijiet pubbliċi li minħabba ż-żmien li kien ilhom, kien hemm bzonn li dan jingħataw l-attenzjoni xierqa. Ġnien il-Qawsalla Bdejna mill-ewwel bi Ġnien il-Qawsalla fejn sar tibdil tal-apparat tal-logħob tat-tfal kif ukoll tisbiħ tal-post. Saru wkoll bibien fl-entraturi sabiex il-ġnien ikun aktar sigur għat-tfal. Grazzi għall-ħaddiema tal-Kunsill li għamlu ħafna xogħol ta' tisbiħ f'dan il-ġnien biex il-flus li niffrankaw ikunu jistgħu jintużaw biex inwettqu proġetti oħra. Xi ħaġa li nixtieq insemmi u li saret propju f'dan il-ġnien, kienet l-ghotja ta' siġar endemiċi minn koppja żagħżugħa li kienu ġejjin joqogħdu ż-Żejtun wara ż-żwieġ tagħhom. Ġest nobbli li ta' min japprezzah, lejn ir-residenti u l-lokal tagħna. L-ispiża biex nirranġaw dan il-ġnien kienet ta' €15,000. Ġnien l-Għannejja Żwieten Minn hemmhekk imxejna għal proġett ieħor, din id-darba Ġnien l-Għannejja Żwieten. Hawnhekk minbarra tisbiħ tal-post ser inkunu qed nibdlu l-apparat kollu għal wieħed ġdid u sigur għat-tfal tagħna. L-ispiża ta' dan il-proġett ser tammonta għal Ewro 90,000, li Ewro 50,000 minnhom ser ikunu ġejjin minn Fondi għall-Proġetti Kapitali mogħtija mill-Gvern Ċentrali u li l-Kunsill tagħna ħadem biex akkwista. Latrini Pubbliċi Bdejna mill-latrini tal-istess ġnien biex jikkumplimentaw it-tisbiħ li qed isir. Bdilna il-madum u s-settijiet u għamilna tojlits li huma aċċessibli għal persuni bi bżonnijiet speċjali. Għamilna sistema ġdida kemm tal-ilma kif ukoll tad-drenaġġ minħabba li kien qed ikollna ħafna problem, kemm ta' ħruġ tal-ilma kif ukoll sadd. Il-Kunsillier, is-Sur Joe Hales, qed jieħu ħsieb is-sistema tad-dawl ta' dan l-istess ġnien, fejn qed isir kollox mill-ġdid minħabba l-ħsara li kien hemm fil-cables tad-dawl. Parti oħra minn dan il-ġnien, biswit il-bandli, ser tigi msebbħa wkoll. Diġa ħejjejna l-preparamenti kollha sabiex fil-jiem li ġejjin ser jinħareġ it-tender biex nagħtu bidu għal dan il-proġett fejn ser tkun qed issir gazebo fin-nofs u mdawra b'siġar endemiċi bħal dawk ta' Gudas u tal-Lewż. Se jiġu nstallati fanali u bankijiet fl-entratura ta' din il-gazebo. Ħdimna wkoll biex nakkwistaw fondi, din id-darba mill-GAL Xlokk - Miżura 4: Green Infrastructure, li tiegħu jiena membru. Se nkunu qed nieħdu ftit aktar minn Ewro 57,000 li jtaffu mill-ispiża totali li telgħet għal aktar minn Ewro 92,000. Sqaq il-Mitħna Dan l-isqaq kien jinsab fi stat ħażin ħafna tant li lanqas patching ma seta jsir, għaldaqstant inħass il-bżonn li jingħata wiċċ ġdid. Bdilna s-servizzi tal-ilma u drenaġġ tar-residenti kollha u sar wiċċ tal-konkos, bil-ġnub b'kulur ħamrani biex tagħti dehra isbaħ lil dan l-isqaq. Ix- xogħol beda f'Awwissu u tlesta f'Ottubru bi spiża ta' €43,978.49. Wesgħet L-Inġiniera Wara li kien sar tisbiħ f'Wesgħet L-Inġiniera, ġew installati bankijiet sabiex ir-residenti tal-inħawi jkollhom fejn jistrieħu u jqattgħu ftit ħin. Vjal il-25 ta' Novembru Ħassejna il-bżonn li Vjal il-25 ta' Novembru tingħata wiċċ ġdid. Dan minħabba li l-għeruq tas-siġar tellgħu t-triq b'tali mod li saret ta' periklu għas-sewwieqa tagħna. Bdejna b'diskussjonijiet ma' I.M. fejn wara diversi laqgħat wasalna fi ftehim, li din issir mill-kuntrattur tagħna u l-ispiża tkun qed tagħmel tajjeb għaliha l-Aġenzija I.M. Ser isiru trinek matul it-triq kollha fuq iż-żewġ naħat li se jintlew b'xibka u konkos biex b'hekk jipprevjenu milli l-għeruq tas-siġar jerġgħu jagħmlu ħsara lill-wiċċ tat-triq. Ser inkunu qed naħsbu wkoll għall-ilma tax-xita li eventwalment jibqa' sejjer fil-ġibjun ta' Ġebel San Martin. Minn naħa tagħna diġa' saru l-preparamenti meħtieġa fejn jidħlu koordinazzjoni u permessi. Dawn kienu jinvolvu sigħat twal ta' xogħol u ta' dan nirringrazzja lis-Segretarju Eżekuttiv, li ħadem qatieh biex illum nistgħu ngħidu li dan il-proġett, li se jkun jiswa' mas-Ewro 650,000, wasal biex jibda. Triq il-Gwiedi Fuq din it-triq ukoll ninsabu lesti sabiex jibda x-xogħol fil-ġranet li ġejjin. Hawnhekk ser ikunu qed jinbidlu s-servizzi kollha tal-ilma u drenaġġ kif ukoll il-wiċċ tat-triq ser isir bil-porfido cubetti (kif jidher fir-ritratt). Triq il-Gwiedi ser tkun l-ewwel triq ta' din ix-xorta fil-lokal tagħna, hekk kif il-pjan tagħna huwa li nagħtu dehra ferm isbaħ liċ-Ċentru taż-Żejtun. Toroq li saru mill-Gvern Ċentrali u Infrastructure Malta F'April 2018 tlesta x-xogħol ta' Triq Alfredo Cachia Zammit li kien ilu għaddej minn Frar tal-2017. Saru s-servizzi kollha mill-ġdid kemm tad-drenaġġ kif ukoll tal-ilma u saru sistemi ġodda tal-iStorm Water. Proġett li b'kollox sewa lill-Gvern madwar Ewro 4 miljuni. Hekk kif twaqqfet l-Aġenzija l-ġdida, Infrastructure Malta, bdejna mill-ewwel b'laqgħat mat-tmexxija tagħha sabiex niddiskutu x'kienu l-prijoritajiet tagħna ż-Żwieten. Din is-sena saru xejn anqas minn ħames toroq, kemm rurali kif ukoll residenzjali, fosthom Triq Ħal Tarxien li saret f'Awwissu sabiex ittaffi l-inkonvenjent tan-nies li jużaw Triq L-Aħħar Ħbit mit-Torok (Taċ-Ċawsli) peress li hemmhekk kien beda x-xogħol fiha wkoll. Triq Ħal Tarxien Triq Santu Kristu u Triq tal-Kotob Parti minn Triq Xrobb l-Għaġin Meta beda x-xogħol fi Triq Xrobb l-Għaġin konna f'kuntatt kontinwu mal-entitajiet ikkonċernati sabiex naraw li hawnhekk isiru s-servizzi kollha meħtieġa kemm għar-residenti kif ukoll għall-bdiewa li għandhom l-għelieqi u rziezet f'dik iż-żona. Servizzi bħal dawk tal-ilma u drenaġġ, kif ukoll New Water, l-ilma għat-tisqija. Minħabba li kien hemm restrizzjonijiet taż-żmien biex ma jintilfux il-fondi, dan ix-xogħol għadda f'idejn il-WSC li minn naħa tagħhom ser ikun qed jgħaddu dawn is-servizzi u jiġi evitat li t-triq terġa tinqala mill-ġdid. Għaldaqstant ix-xogħol se jieħu aktar żmien milli kien previst u mill-informazzjoni li ngħatajna se jkompli fix-xhur li ġejjin. Beda wkoll ix-xogħol fuq iz-zuntier tal-Pjazza f'Misraħ ir-Repubblika. Hawnhekk ser isir pavimentar ġdid bil-Lava Rock kif ukoll ser tiġi nstallata pompa tal-ilma li tfakkarna fiż-żminijiet fejn propju fl-istess post kien hemm pompa li kienet tintuża mir-residenti biex jieħdu l-ilma. Nittamaw li dan ix-xogħol, li se jiġi jiswa' mat-Ewro 300,000 jitlesta s'April li ġej. Triq l-Aħħar Ħbit mit-Torok Beda wkoll ix-xogħol fuq Triq l-Aħħar Ħbit mit-Torok fejn tlestiet l-ewwel fazi tax-xogħol li tikkonsisti f'żewġ karreġġjati, waħda 'l fuq lejn Ħaż-Żabbar u l-oħra l-isfel direzzjoni lejn iż-Żejtun. Barra minn hekk saru wkoll is-servizzi kollha tal-ilma, drenaġġ, stormwater kif ukoll new water. Issa għaddejna għat-tieni fażi, fejn ser isiru żewġ korsiji, waħda għall-mixi u l-oħra għar-roti. Minħabba li s-siġar taċ-ċawsli kienu mardu, konna tkellimna mal-Plant Health Directorate, flimkien ma' Wirt iż-Żejtun, fejn ingħatajna struzzjonijiet ta' kif dawn għandhom jiġu trattati. Din l-informazzjoni għaddiet għand I.M., fejn ingħatajna l-kelma li dawk is-siġar li mietu kienu ser jitħawlu 21 siġra taċ-ċawsli oħra minflokhom. Dan il-proġett kbir u mixtieq mir-residenti tagħna se jiġi jiswa Ewro 4 miljuni u mistenni li jkun lest sa Mejju 2019. Assenjar tax-xogħol lill-ħaddiema tal-Kunsill Barra dan ix-xogħol kbir li sar mill-kuntratturi, isir xogħol ieħor ta' manutenzjoni ta' toroq u bankini mill-ħaddiema tal-Kunsill. Fejn tidħol manutenzjoni tat-toroq, il-Kunsill għandu tlett ħaddiema, li f'Marzu nispiċċaw bi tnejn minħabba li s-Sur Charles Camilleri se jirtira. Barra dawn għandna ħames ħaddiema oħra assenjati mill-ETC li jagħmlu xogħol ieħor, bħal tindif ta' ġonna, żebgħa tat-toroq, xogħol tal-injam u manutenzjoni tal-fanali kif ukoll jieħdu ħsieb il-latrini. Minn hawn nirringrazzjahom tax-xogħol li jagħmlu, għax minkejja l-limitazzjonijiet li għandna bħala Kunsill, ix-xogħol jibqa' għaddej matul is-sena kollha. Saru bins fil-pjazza kif ukoll bins ma' kull bus shelter li għandna fil-lokalita' tagħna u oħrajn tal-klieb biex il-pubbliku jkollu aktar fejn jiddisponi mill-iskart u nnaqqsu l-ħmieġ mit-toroq tagħna. Bankini u Manutenzjoni Ħitan ta' Vjal il-25 ta' Novembru Tranġaw il-ħitan ta' Vjal il-25 ta' Novembru li kienu jagħtu dehra kerha d-daħla taż-Żejtun. Żwieġ Ċivili F'Ottubru kelli l-okkażjoni sabiħa wkoll li fir-rwol ta' Sindku nagħmel iċ-ċerimonja taż-żwieġ bejn koppja Żejtunija. Din kienet l-ewwel darba li saret fl-istorja tal-Kunsill Lokali taż-Żejtun. Nixtieq insellem il-memorja tas-Sur Angelo Zahra li ħalliena din is-sena, persuna li ħadem ħafna u ta kontribut kbir fil-lokalita' tagħna, speċjalment fil-qasam tad-diżabilita' fejn kien ilu jokkupa l-kariga ta' Amministratur ta' Fondazzjoni Nazareth għal bosta snin. F'dan ir-ritratt jidher qed jingħata l-premju Anzjanita' Attiva 2017 fejn kont innominajtu għal dan il-premju mistħoqq. Fondi Ewropej Il-Kunsill jaħdem qatiegħ biex jara kif iġib fondi kemm mill-Gvern Ċentrali kif ukoll Ewropej. Permezz ta' dawn il-fondi, inkunu nistgħu inwettqu aktar proġetti b'risq il-komunita'. Għal din is-sena se nkunu daħħalna madwar Ewro 210,000 minn fondi Ewropej u mill-Gvern Ċentrali. Bihom se nkunu qed inwettqu proġetti bħal Gazebo Area fi Ġnien l-Għannejja Żwieten kif ukoll Fondi Rurali tal-Miżura 4.4, fejn se nkunu qed nirranġaw il-ħitan tas-sejjiegħ ta' Triq Xrobb l-Għaġin. Biex takkwista dawn il-fondi, il-proċess jirrikjedi ħinijiet twal ta' xogħol u dedikazzjoni kbira. Ta' dan nixtieq nirringrazzja lis-Segretarju Eżekuttiv, is-Sur Anton Falzon, tal-ħidma lejali u mpenn tiegħu biex dan kollu jkun possibli. Fondi oħra relatati mal-Housing Soċjali Il-Kunsill Lokali taż-Żejtun kien wieħed mill-Kunsilli li ħdimna biex nibbenefikaw minn din l-iskema ta' fondi mmirati biex itejbu l-kwalita' tal-ħajja tar-residenti tagħna. Din is-sena kien imiss il-Qasam ta' Ħal Tmin li permezz ta' dawn il-fondi, żewġ blokok ta' fletts ser ikunu qed jagħmlu xogħlijiet ta' tisbieħ u manutenzjoni fil-komun tagħhom. Manuċċa Il-Manuċċa Child Day Care Centre issa ilha li fetħet il-bibien tagħha għal aktar minn 4 snin u nista' ngħid li l-andament tagħha dejjem baqa' pożittiv. Jattendu mal-40 tifel u tifla minn 3 xhur sa 3 snin u għandna 8 impjegati, 2 full time u 6 part time. Nixtieq nieħu l-okkażjoni sabiex nirringrazzjahom tax-xogħol u d-dedikazzjoni tagħhom ma' dawn it-tfal. Żejt iż-Żejtun Din kienet it-12 -il sena li ġie organizzat Żejt iż-Żejtun li issa daħal sew fil-kalendarju kemm taż-Żwieten kif ukoll ta' dawk barra mil-lokal tagħna. Għall-ewwel darba din is-sena kellna magħna lill-Viċi-Sindku ta' Celano, is-Sur Ezio Cicciotti, u l-mara tiegħu li laqgħu l-istedina tal-Viċi-Sindku, is-Sa. Stephanie Fenech, biex jiġu jqattgħu l-festa magħna. Hawnhekk nixtieq nirringrazzja lis-sidien tal-Palazzio 1787 li ospitawh matul dawn il-ġranet. Is-Sur Cicciotti ħa sehem ukoll f'attivita' li tellajna flimkien mal-Bicycle Advocacy Group li fiha tajna importanza l-użu tar-rota u saret preżentazzjoni mill-President tal-Għaqda, is-Sa. Għal Saħħitna u Għall-Pulmun, Aktar Siġar fiż-Żejtun Dan kien is-Slogan tal-proġett ta' tħawwil ta' siġar endemiċi fiż-żona ta' Ġebel San Martin. Dan il-proġett sar flimkien ma' Għaqda Siġar Maltin, kif ukoll il-kumpanija tal-Gaming Tipico, li sponsorjat l-ispejjeż kollha ta' dan il-proġett, saħansitra t-tisqija għall-ewwel sentejn. Kellna l-parteċipazzjoni tar-residenti kif ukoll tfal tal-iskola Primarja B fejn b'kollox ħawwilna 120 siġra tal-Lewż, ta' Gudas, Ħarrub u Żnuber fost oħrajn. Għandna l-pjan li se nkomplu nidentifikaw aktar żoni fejn jistgħu jitħawlu aktar siġar biex insebbħu l-ambjent li ngħixu fih. Għeluq Barra dan kollu, ir-rwol ta' Sindku jirrikjedi ħinijiet twal ta' ippjanar u ħidma kontinwa biex jitwettqu dejjem aktar proġetti b'risq ir-residenti żwieten. Laqgħat ma' uffiċjali governattivi kif ukoll laqgħat oħra tas-Sindki, tar-Reġjun u GAL Xlokk. Isir ħafna xogħol minn wara l-kwinti u l-messaġġ ta' dan hu r-rieda li naraw l-lokal tagħna miexi 'l quddiem f'kull apsett. Minkejja x-xogħol u l-familja, xorta waħda nagħmel dan kollu b'responsabbilta' kbira u mpenn lejn il-poplu Żejtuni. Fl-aħħar nett nixtieq nirringrazzja lill-Viċi-Sindku, is-Sa. Stephanie Fenech, għas-sostenn tagħha kif ukoll lill-kunsillieri sħabi tax-xogħol kollu li jwettqu matul is-sena fid-dekasteri assenjati lilhom minkejja l-limitazzjonijiet ta' fondi u sfidi oħra. Grazzi kbira wkoll l-istaff amministrattiv immexxi mis-Segretarju Eżekuttiv, is-Sur Anton Falzon, li minkejja l-ammont kbir ta' xogħol li għandu taħt ir-responsabilita tiegħu, dejjem ikun ta' għajnuna kbira u katalist f'dak kollu li għandu x'jaqsam mat-twettieq ta' proġetti ppjanati. Fl-aħħar u mhux l-inqas, grazzi lill-għaqdiet kollha Żwieten u lir-residenti tal-appoġġ tagħhom lejn il-ħidma tal-Kunsill. Stephanie Fenech, il-Viċi-Sindku L-2018 kienet tkomplija ta' aktar ħidma kontinwa u sena oħra mpenjattiva f'dik li hija ħidma b'risq il-komunita' Żejtunija f'isem il-Kunsill Lokali. L-attivitajiet li ġew imfassla u organizzati matul is-sena kienu varjati ħafna, attivitajiet interessanti li dejjem saru bi skopijiet edukattivi, informali u interattivi fejn jidħlu speċjalment il-kreattivita', l-avventura u li joħolqu l-entużjażmu fil-komunita' bil-parteċipazzjoni attiva ta' kulħadd. Attivitajiet b'elementi pożittivi u innovattivi fejn nippruvaw neċċedu dak li mdorrijin bih bħala komunita' u nifirxu lejn orizzonti akbar. Attivitajiet li tellajna fost oħrajn jinkludu: Sezzjonijiet għaż-żgħażagħ fl-isports and Youth Hub fi Ġnien l-Għannejja Żwieten. Mixjiet fil-kampanja, cook-outs u BBQs kemm matul il-ġurnata kif ukoll matul il-lejl. Live-in Workshop ta' 3 ijiem bi programm għaż-żgħażagħ ġewwa l-Youth Hostel Villa Psaigon fil-Buskett u Camping ġewwa l-iScout Campsite f'Birzebbuġa. #fun fitness friendship Tournament bil-kollaborazzjoni ta' Zejtun Corinthians Youth Nursery - attivita' sportiva interessanti fejn ospitajna 'l fuq minn 100 tifel u tifla minn 8 nurseries oħra, fejn barra li ipparteċipaw f'festival tal-futbol bejniethom, ittieħdu mawra kulturali permezz tal-fun train. Dawn it-tfal ħadu sehem f'logħob tradizzjonali, pruvaw dixxiplina sportiva oħra tal-arti marzjali u flimkien bis-sehem ta' kull persuna għamlu banner kbir ikkulurit. Attivita' li ġibdet l-attenzjoni ta' bosta persuni u tat iċ-ċans lil dawk li pparteċipaw jagħmlu eżerċizzju fiżiku u sportiv f'mod kreattiv u uniku, isiru jafu aktar dwar x'joffri ż-Żejtun filwaqt li jagħmlu ħbieb ġodda permezz tal-isport. It-tfal ingħataw ukoll healthy pack li kien jinkludi ilma, frott u ċerejali flimkien mal-mappa kulturali taż-Żejtun li wieħed jista' jsegwi bil-mixi. Flimkien ma' Youths@Local, il-Kunsillier Sean Chircop u l-grupp ZOEY, ibbenefikajna minn fondi tal-Erasmus Plus fuq skambju taż-żgħażagħ fejn ospitajna 'il fuq minn 60 żagħżugħ u żagħżugħa mill-Latvja, Polonja u Bulgarija għal 6 ijiem ftit jiem qabel il-festi tal-Għid. Proġett li tratta l-kultura, il-mużika u ż-żgħażagħ, fejn ibbażajna l-attivitajiet tagħna madwar dak kollu li mżejjen kulturalment bih iż-Żejtun fosthom is-soċjetajiet mużikali, il-festi reliġjużi tal-Ġimgħa l-Kbira, il-fran tradizzjonali tal-lokal u diversi inizjattivi oħra. Esperjenza sabiħa oħra li biha tgħallimna dwar kulturi oħra u bnejna aktar kuntatti ġodda ma' pajjiżi Ewropej. Mawra sa' Kemmuna - attivita' mistennija minn ħafna parteċipanti speċjalment żgħażagħ. Komplejna żidna l-kollezzjoni l-murals kreattivi tat-tappijiet madwar iż-Żejtun permezz ta' 2 installazzjonijiet fil-Kindergarten tal-Iskola Primarja A u installazzjoni oħra li saret flimkien mal-istudenti ta' Skola Sajf fiż-Żejtun. Insebbħu u nieħdu ħsieb l-ambjent fl-istess ħin! Bake Sale b'risq il-Pink October fejn rajna kif inqajjmu aktar kuxjenza dwar l-importanza ta' prevenzjoni tal-kanċer tas-sider. U Bake Sale ieħor b'risq l-Istrina nhar it-22 u t-23 ta' Diċembru f'Misraħ Gregorio Bonici, fejn iż-żgħażagħ attivi fil-youths@local preparaw bosta ħlewwiet flimkien u biegħu dan kollu bil-fondi kollu jmorru għall-kampanja nazzjonali tal-Istrina 2018. L-ammont totali li nġabar kien jammonta għal Ewro 340.00. Ħadna sehem ukoll fl-inizjattiva tal-EUPA tal-Erasmus Days, fejn ippromwovejna man-nies fil-pjazza u fil-bini tal-Kunsill il-proġetti li wieħed jista' jesperjenza permezz ta' fondi tal-Unjoni Ewropeja, speċjalment iż-żgħażagħ u għaqdiet. Barra dan, stedinna rappreżentanti tal-għaqdiet tal-lokal għal-laqgħa informattiva kif wieħed jista' japplika għal fondi u proġetti kemm lokali u kemm barra. Ħadna ħsieb li fl-2018 nagħtu branding ġdid lill-formazzjoni taż-żgħażagħ Youths@Local u b'hekk varajna logo ġdid rappreżentattiv tal-ġenerazzjoni preżenti. Dan sar waqt serata mtella' fi Ġnien Luqa Briffa bit-tema 'Il-Passat, Il-Preħent u l-Futur' fejn laqqajna eks-membri tal-grupp ma' dawk preżenti u varajna wkoll stħarriġ xjentifiku onlajn biex naraw il-futur taż-żgħażagħ fejn jista' jeħodna, x'mezzi jużaw biex jikkomunikaw u fejn imorru biex iqattgħu l-ħin liberu tagħhom. Kienet sena fejn komplejna wkoll il-ħidma tagħna fil-kamp sportiv fejn bqajna nagħtu s-sostenn tagħna lill-għaqdiet tal-lokal. Bqajna nipprovdu l-ispazju tal-Kunsill biex nipprovdu taħriġ fl-arti marzjali u eżerċizzju fiżiku permezz ta' aerobics bla ħlas b'kollaborazzjoni mad-Dipartiment tal-Promozzjoni tas-Saħħa. Inizjattiva interessanti oħra matul is-sena kienet il-promozzjoni tal-użu tar-rota. Permezz tal-istudent Żejtuni Kurt Schembri, li għamel il-placement tiegħu tal-MCAST flimkien mal-Kunsill, varajna proġett flimkien mal-Iskola Primarja B u żewġ ċiklisti, Noel Seguna u Michelle Attard Tonna. Hawnhekk għamilna preżentazzjoni interessanti lit-tfal kollha dwar il-benefiċċji li persuna tieħu meta ssuq ir-rota, f'dak li hu ambjent, faċilita' biex tmur minn post għall-iehor bla problemi ta' parkeġġ, l-element fiżiku u mentali, ecc. It-tfal tkellmu magħna dwar kemm jieħdu pjaċir li jsuqu r-rota u spjegajna wkoll is-sigurta' u x'wieħed irid jilbes biex isuq rota. It-tieni fażi ta' dan il-proġett kien li stedinna lit-tfal li fil-ġurnata tal-11 ta' Mejju setgħu jiġu l-iskola bir-rota. Kienet inizjattiva milqugħa ferm fejn 'il fuq minn 80 tifel u tifla ipparteċipaw u waslu l-iskola u lura d-dar bir-rota jew bl-iscooter tagħhom. Inizjattiva li ġiet imfaħħra ħafna fuq il-midja soċjali u rikonoxxuta wkoll mill-Kumitat Olimpiku Malti. Ma waqafnix hemm anzi komplejna naħdmu mal-BAG (Bicycle Advocacy Group) u Next Bike fuq aktar proġetti, fosthom Bike Ride mill-Belt għaż-Żejtun lejliet il-festa ta' Żejt iż-Żejtun u dawra maż-Żejtun bir-roti. Matul ix-xhur ta' wara nedejna wkoll korsijiet bla ħlas flimkien man-Next Bike biex wieħed jitgħallem isuq ir-rota. Kors li pparteċipaw fih 'il fuq minn 10 persuni u llum jafu jsuqu rota fit-triq. Inizjattiva ġdida oħra maħduma minn Kurt Schembri kienet sessjonijiet ta' taħrig fil-logħba tradizzjonali tal-boċċi, logħba li ma tantx hi segwita mill-ġenerazzjonijiet iż-żgħar u prattikata wkoll ġoż-Żejtun. Ipparteċipaw għaliha grupp ta' tfal imdaqqas li wara li raw logħba fil-prattika, ġew spjegati r-regoli tal-logħba u ppruvaw ukoll fil-prattika kif tintlagħab. Mill-ġdid erġajna ipparteċipajna permezz ta' ċattra fil-Pageant of the Seas, attivita' mtella' mill-Valletta 18. Esperjenza sabiħa dejjem għaż-żgħażagħ u li biha ġejna rikonoxxuti bħala l-aktar ċattra li kellha sapport minkejja li ma klassifikajnix fl-aħjar postijiet. #TEAM - A Community Effort kienet inizjattiva ambjentali li ħdimna fuqha matul il-ġimgħa tal-European Week for Waste Reduction imtella' mill-Wasteserv f'Novembru. Ittellgħu sensiela ta' attivitajiet fosthom: Clean Up fl-akkwati ta' Ġnien iż-Żgħożija, tranġar tal-mural tat-tappijiet, tpinġija mat-tfal kif ukoll żrajna flimkien siġar endemiċi u ħwawar biex jitkabbru fid-djar privati. Fejn jidħlu ġemellaġġi, rajna li nestendu l-istediniet uffiċjali tal-Kunsill Lokali tagħna għal Żejt iż-Żejtun lill-Belt tewmija tagħna ta' Celano, fejn min-naħa tagħhom aċċettaw bil-qalb kollha u ospitajna lill-Vici Sindku, Ezio Cicciotti u s-Sinjura tiegħu matul il-ġranet kollha. Rajna li jiġu ospitati fiż-Żejtun stess u ta' dan nirringrazzjaw lis-sidien tal-B&B Palazzio 1787 li laqgħu lill-mistednin tagħna bla ħlas. L-esperjenza pożittiva li ħallew il-ħafna attivitajiet f'kull min ipparteċipa b'xi mod fihom huma l-aħjar kummenti u apprezzament li jista' jkollna. Grazzi lil dawk kollha li kkontribwixxew għal dan kollu kemm b'mod dirett kif ukoll b'mod indirett. Kull sehem hu importanti biex flimkien nagħmlu żvilupp soċjali fil-komunita'. Il-Grazzi sinċiera tiegħi tmur għas-Sindku Doris Abela li hija kollega li magħha nista' faċilment nikkomunika' u flimkien dejjem naraw in-neċessitajiet u l-prijoritajiet tal-lokalita' tagħna. Grazzi kbira wkoll tmur lis-Segretarju Eżekuttiv Anton Falzon, lill-impjegati kemm fil-qasam amministrattiv u anke manwali għas-sostenn tagħhom fl-attivitajiet u t-talbiet li aħna nressqu. Grazzi wkoll tmur lejn sħabi kunsillieri li kapaċi niddiskutu u naraw b'viżjoni waħda l-bżonnijiet taż-Żejtun qabel kull ħaġa oħra. Bħala Kunsilliera Lokali responsabbli mill-Bring-In Sites, huwa fir-responsabbilta' tiegħi li nara li dawn is-servizzi jiġu użati bl-aktar mod tajjeb u li jkunu qed jaqdu l-funzjoni tagħhom - dik li jagħtu servizz lill-komunita' Żejtunija kif ukoll li ma jkunux ta' detriment għal residenti oħra. Mill-banda l-oħra, fejn jidħlu MEPA kif ukoll Skedar u Permessi, il-permessi li jaslu l-Kunsill isirilhom proċess ta reviżjoni fuqhom fejn naraw li żviluppi li jkunu se jingħataw mill-MEPA lir-residenti ta din il-lokalita', ikunu se jħallu l-karattru ta' fejn se jkun qed isir l-iżvilupp. Apparti l-ħidma tiegħi fid-dekasteri msemmija, f'din l-aħħar sena għamilt ħilti kollha sabiex f'ċirkostanzi, speċjalment f'dawk meqjusa urġenti, nagħti s-sehem tiegħi billi anke nsaqsi mistoqsijiet speċifiki dwar il-kwistjoni li tkun qed tiġi diskussa sabiex bħala Kunsill inkunu aktar responsabbli lejn ir-residenti. Matul din is-sena komplejt nisħaq dwar l-importanza li x-xoghol ta' Triq Alfredo Cachia Zammit jitlesta mill-aktar fis possibli kif fil-fatt ġara. Dan għaliex ix-xogħol fuq din it-triq qed ikun ta' detriment fuq ir-residenti kif ukoll fuq dawk bin-negozju f'din it-triq. Kienet ukoll sena fejn wassalt l-ilmenti kif ukoll is-suġġerimenti tan-nies biex ir-resident iħossu moqdi kif ukoll biex flimkien bħala Kunsill dejjem naħdmu għall-ġid tar-resident. Introduzzjoni 25 sena ħidma b'impenn u b'imħabba lejn iż-Żejtun u ż-Żwieten. Dawn is-snin tawni sodisfazzjon personali li, minkejja x-xogħol full time u mpenjattiv tiegħi, xorta waħda l-ħidma volontarja u l-inizjattiva favur il-komunita' Żejtunija qatt ma naqset. Illum qed inwassal dan il-programm ta' ħidma tiegħi għal din l-aħħar sena f'din il-leġistratura. Kienet sena oħra ta' ħidma soċjali u komunitarja bla waqfien fuq sisien sodi u Kunsill sinjur kemm fil-ħsieb kif ukoll finanzjarjament li wrietna mingħand is-Sur Attard. Tant li din is-sena komplejna b'diversi proġetti ippjanati mis-Sur Attard fosthom Pjazza Repubblika, restawr tan-niċċa ta' San Ġużepp u diversi xogħol ieħor, fosthom tarmak u bankini fit-toroq tagħna. Dan kollu huwa possibbli biss għal din l-għajnuna diretta lill-Kunsill. Dan huwa xogħol prezzjuż li qed ikompli jsir grazzi għall-Gvern Ċentrali li qed isostni finanzjarjament lill-Kunsilli Lokali kollha fl-irħula tagħna. Hawn nixtieq nirringrazzja lis-Sindku, is-Sa. Doris Abela, kunsillieri u l-istaff tal-Kunsill għall-appoġġ tagħhom sabiex inkompli naħdmu flimkien. Id-dekasteri tiegħi huma: Kumitat Reġjonali Ewropew, Midja, Pulizija, Ċivil, Forzi Armati, Djar u Assistenza Soċjali, Ugwaljanza, Familja, Tfal, Saħħa, il-Manuċċa Child Care Centre, Żejt iż-Żejtun u l-Komunita' fost oħrajn, fejn qatt ma naqsu mill-ħidma tiegħi. Dan kollu qed isir wara l-ħin tax-xogħol, fejn il-ħin liberu qed niddedikah lill-komunita' Żejtunija. Ħidma produttiva li qiegħda ssir fil-kwiet b'tant imħabba u b'kunfidenzjalita' kbira. Kienu diversi attivitajiet bħas-snin l-imgħoddija immirati lejn il-Familja, Tfal u l-Komunita' inġenerali barra l-attivitajiet tal-Kids Club, li qed isiru fuq bażi regolari kull nhar ta' Sibt. Dan kollu qed isir bl-għajnuna tas-Sotto Kumitat, Leaders tal-Kids Club u l-għalliema ta' l-artiġjanat fl-Għaqda Folklor, Storja, Arti u Artiġjanat taż-Żejtun. Fil-qosor ser nagħti ftit informazzjoni fuq dawn l-attivitajiet li tista' tgħid kienu kollha edukattivi u ta' divertiment għall-familja kollha. It-tfal minn dejjem kienu l-għan ewlieni tiegħi fejn nindukrawhom, nedukawhom u nkomplu ngħinuhom fl-iżvilupp u t-trobbija tagħhom. Għalhekk kienu diversi l-attivitajiet immirati għat-tfal fosthom Valletta 18 fejn tajna kontribut f'diversi attivitajiet mat-tfal Żwieten. Saru diversi attivitajiet fosthom: Kids Club Xitwa kull nhar ta' Sibt bejn is-2:30pm u l-4:30pm. Tfal Jaddottaw Anzjan/a. Tfal iżuru l-anzjani matul is-sena u jferħuhom bil-kant u l-logħob. Ħargiet Edukattivi u Kulturali. Żorna s-Sezzjoni tal-Klieb u ż-Żwiemel tal-Pulizija. Tisjir għat-tfal. Ħjata għat-tfal. Korsijiet għat-tfal matul is-Sajf. Taqsim ta' figolli lit-tfal - Easter Sunday. Kant u żfin għat-tfal. Parties tal-Milied, Easter, Halloween, Karnival u l-Praċett. Water Sports fis-Sajf. Ħarġiet għaċ-Ċinema u Postijiet Edukattivi. Kitba u Direzzjoni ta' Andre' Mifsud - KidsClub Leader ta' 18 -il sena. Għal darboħra, il-Pantomima ġibdet numru kbir ta' udjenza miż-Żejtun u rħula oħra. Is-sena l-oħra kien hemm ix-xewqa li din il-Pantomima tidħol fil-programm annwali tagħna. U hekk sar fejn din is-sena saret fl-iskola Primarja B taż-Żejtun. Nista' ngħid li Andre', f'eta' ta' 13 -il sena, wera li għandu potenzjal kbir fil-kitba u t-teatru. Kienet ix-xewqa tiegħu stess li, barra li jferraħ lill-udjenza, iferraħ ukoll lil xi ħadd li għandu bżonn soċjali, billi l-qliegħ imur għalihom. Din is-sena għandi pjaċir ngħid li tajna €1,000 donazzjoni lill-familja Azzopardi miż-Żejtun li fil-bidu ta' din is-sena inħarqitilhom id-dar tagħhom. Manuċċa Child Care Centre taż-Żejtun Għal darba oħra din is-sena wkoll, għandi l-pjaċir inkompli ngħid li l-ħolma tagħna saret realta', fejn diversi tfal attendew fil-Manuċċa Child Care Centre taż-Żejtun. Hawn nixtieq ngħid ukoll li ċ-ċentru tagħna laħaq livell għoli, li dan qed jiġi apprezzat minn kulħadd, kemm mid-Dipartiment Edukattiv, kif ukoll dak Soċjali. Dan kien proġett ambizzjuż, li l-għan tiegħu kien li jkun post ta' għajnuna għal dawk in-nisa u l-irġiel li jixtiequ jħallu lit-tfal tagħhom f'post ċentrali sigur u sabiħ sakemm huma jkunu jistgħu jkomplu bix-xogħol jew bl-istudju tagħhom. Kienet bidu tas-sistema free child care bl-għajnuna tal-Gvern Ċentrali fejn diversi ġenituri qed jibbenifikaw minn din is-sistema. Dan iċ-ċentru qed iħalli madwar €36,000 dħul fis-sena lill-Kunsill Lokali taż-Żejtun. Għar-raba' sena, dan il-Child Care Centre qed jitmexxa mill-Fondazzjoni, li jiena Manager tagħha fuq bażi volontarja ukoll. Illum, iċ-Ċentru qed jilqa' madwar 41 tifel u tifla u jħaddem 8 nisa, 2 fuq bażi full time u 6 part timers. Il-familja wkoll għandha posta fil-ħidma tagħna. Hawn ma naqsux l-attivitajiet matul is-sena li kienu: Diversi Korsijiet għal kulħadd. Dinner Dances. Mixjiet fil-Kampanja. Jum il-Mara. Jum il-Missier. Żjarat f'diversi postijiet ta' interess. Għajnuna Soċjali. Ġurnata Etna Land ġewwa Sqallija. Ġurnata Theme Park ġewwa Sqalija. Ġurnata shopping ġewwa Catania, Sqallija. Ġurnata oħra ħarġa Kulturali ġewwa Sqallija. Ġurnata Kemmuna fuq il-Horn Blower. Żjara Kulturali. Żjarat ġo Għawdex fis-Sajf u fix-Xitwa. Karnival tan-Nadur - Għawdex. Ħarġa bit-Taxi Boat bejn Bormla, il-Belt Valletta u tas-Sliema. Tqassim tal-boroż il-ħodor. Żjara ta' vari f'Ħamis ix-Xirka. Żjatat lil-anzjani. Programm - Għaqal Id-Dar. Korsijiet tal-First Aid. Saħħa Is-saħħa wkoll hija importanti, fejn bħas-snin l-imgħoddija, komplejna inwasslu kull tagħrif importanti lir-residenti tagħna. Din is-sena wkoll, tajna 850 tilqima kontra l-influwenza lir-residenti -il fuq minn 55 sena. Ħadt sehem f'diversi laqgħat relatati mas-saħħa. Nista' ngħid ukoll li ftit tax-xhur ilu bdejna l-ħidma tagħna mad-Dipartiment tas-Saħħa sabiex il-Berġa tiġi devoluta lill-Kunsill Lokali taż-Żejtun. Ser isir xogħol ta' manutenzjoni u tisbieħ tal-Berġa matul din is-sena. Din hija parti mil-Għassa taż-Żejtun. Laqgħat u Seminars Matul din is-sena, kelli okkażjonijiet oħra fejn ħadt sehem f'diversi laqgħat u seminars organizzati għalina l-kunsillieri. Bħala Segretarja tas-Sezzjoni Kunsilliera PL, attendejt ukoll diversi laqgħat ta' diskussjoni fuq diversi suġġetti ta' importanza. Qed nieħu sehem attiv ukoll fil-programm LEAD. Ċentru Arti u Artiġjanat L-Għaqda Folklor, Storja, Arti u Artiġjanat taż-Żejtun, kompliet l-għan ewlieni tagħha, fejn diversi għalliema fl-artiġjanat, għannejja, kittieba, atturi u oħrajn, qed jagħtu kontribut liż-Żejtun f'diversi okkażjonijet flimkien biex ikomplu jsaħħu l-identita' tagħna iż-Żwieten. Din is-sena, għat-tieni darba, ħadna sehem fil-festa ta' San Girgor fejn l- Membri mis-Sotto Kumitat tagħna u l-Kids Club libsu l-ilbies tradizzjonali flimkien mas-sezzjoni Żoey. Ħadu sehem ukoll fid-defile' fejn laqgħu l-korteo tal-kleru fuq iz-zuntier parrokkjali ta' Santa Katarina. Għal diversi snin bħala membru fil-Board GAL Xlokk, qed nagħti s-sehem tiegħi favur xogħol fejdieni għaż-Żejtun, fejn qed inħejju diversi proposti fit-tfassil tal-miżuri ġodda fil-pjan ta' strateġija dwar Regoli Operattivi għall-programm 2017-2022 sabiex issir referenza fis-sottomissjonijiet. Jiena nieħu ħsieb ukoll li nara li kemm il-Kunsill u għaqdiet oħra fiż-Żejtun jieħdu fondi mill-GAL Xlokk. Komplejna nagħtu s-sehem tagħna lil diversi residenti Żwieten li joqogħdu fil-Qasam tad-Djar tal-Gvern f'Ħal Tmin, Ta' Ganza u Ġebel San Martin. Għalkemm mhux responsabbilta' diretta tagħna, komplejt inkun il-vuċi tagħhom sabiex inkomplu ntejbu il-ħajja tagħhom, kif ukoll l-ambjent li qed jgħixu fih. Il-Kunsill minn dejjem għamel l-almu tiegħu sabiex itejjeb l-ambjent madwar il-Housing Estates tagħna. Din is-sena, tlesta xoghol ta' madwar €70,000 fuq żewġ binjiet oħra, dawk ta' Ġebel San Martin u Binja Minzel. Issa nixtieq inħabbar ukoll li minn Jannar 2019, ser nibdew ix-xogħol fuq żewġ binjiet oħra, Binja Ġ u 'il ġewwa ta' Ħal Tmin. Jiena bħala Kunsilliera responsabbli mill-Housing, qed insegwi u ngħin lil dawn ir-residenti bħal ma kont nagħmel għal diversi snin. Żejt iż-Żejtun - 12 -il Edizzjoni Attivita' oħra - Żejt iż-Żejtun kienet suċċess ieħor. Din saret festa folkloristika oħra mfittxija miż-Żwieten u l-Maltin kollha. Nista' ngħid li minn xhur qabel, ikolli diversi talbiet sabiex diversi nies jieħdu sehem. Din saret festa Nazzjonali, tant li anki minn barra minn Malta jkollna respons tajjeb ħafna. Din is-sena wkoll kellna magħna li Viċi-Sindku ta' Celano, is-Sur Ċiċotti u sinjura tiegħu. Din is-sena kif kien xieraq waqt Żejt iż-Żejtun saret wirja għall-unur tas-Sur Joe Attard, Sindku taż-Żejtun għal aktar minn 21 sena. Għeluq Fil-qosor tajt ħarsa ħafifa lejn l-attivitajiet tiegħi għal din is-sena. Sena oħra b'ħidma kbira b'risq iż-Żwieten. Minkejja li issa qed inkun xogħol fuq bażi full time fis-Segretarjat MJCL, fil-Ministeru tal-Ġustizzja, Kultura u Gvern Lokali, xorta waħda b'sagrifiċċju kbir bqajt nagħti sehmi b'mod volontarju b'ritmu li kont qed naħdem qabel. Hawn nixtieq ngħid grazzi lill-Ministru Onor. Dr. Owen Bonnici. Dan kien possibli bl-għajnuna ta' żewġi Joe u l-familja tiegħi. Grazzi mill-ġdid lis-Segretarju Eżekuttiv, Anton Falzon, Angelo, Reuben, Stefan, Marthese u l-ħaddiema manwali għall-għajnuna tagħhom. Ngħid grazzi wkoll għall-fiduċja li dejjem sibt mis-Sotto Kumitat tiegħi, diversi ġenituri, għalliema, leaders u helpers oħra fil-Kids Club u liż-Żwieten kollha. J'alla din is-sena tkun aħjar minn din li kellna. Grazzi lil kulħadd. Kunsilliera Edukazzjoni Korsijiet edukattivi għall-studenti tal-Primarja. Fis-Sajf ingħata taħriġ fil-Malti, Ingliż u Matematika għall-istudenti tal-Primarja. Il-klassijiet inżammu sa massimu ta' għaxar studenti. Dan kien possibli biex l-għalliema tagħti taħriġ individwali lil kull student. Kompjuter Korsijiet b'xejn għal kulħadd fil-kompjuter għat-tfal u għall-kbar. Fis-Sajf ta' din is-sena, flimkien ma TCTC, introduċejna korsijiet b'differenza tal-kompjuter, Robotics u Coding, fejn it-tfal tgħallmu jibnu u jikkontrollaw ir-robot provdut fil-kors tal-Robotica u Coding fil-kors preċedenti. Saru korsijiet fil-modjuli kollha ta' l-ECDL issussidjati. Lezzjonijiet għall-adulti biex jitgħallmu jużaw smart phones, tablets, internet u mobile applications. Illiteriżmu u Korsijiet Oħra Flimkien mal-istitut Paolo Freire, u bl-għajnuna tad-Dipartiment tal-Edukazzjoni, ġew organizzati lezzjonijiet fil-qari u fil-kitba tal-Malti u l-Ingliż. Dawn saru mingħajr ħlas u setgħu japplikaw għalihom adulti minn 16 -il sena 'l fuq. Din is-sena, flimkien mal-Istitut Paolo Freire u mad-Direttorat ghat-Tagħlim Tul il-Ħajja, ġiet organizzata klassi fl-ECDL. Ta' dan, nixtieq niżżi ħajr lil Fr. Edgar tal-għajnuna tiegħu. Librerija Ġużeppi Pulis Montebello Wara li fis-sena 2016 irrinovajna il-librerija GPM u neħħejna kotba antiki li ma kienx għad hemm użu għalihom, fis-snin ta' wara komplejna bl-eżercizzju biex inkomplu nżidu l-kotba ġodda fuq l-ixkafef. Is-sena l-oħra nxtraw kotba ġodda kemm għall-kbar kif ukoll għaż-żgħar. Konklużjoni Grazzi tal-għajnuna kontinwa li dejjem sibt. Nirringrazzja lill-familja tiegħi tal-appoġġ, is-Sindku, is-Sinjura M'Dolores Abela u lil sħabi l-kunsillieri, lis-Segretarju Eżekuttiv, is-Sur Anton Falzon u lill-istaff kollu tal-kunsill kif ukoll lill-poplu Żejtuni tal-appoġġ li dejjem tagħna. Inħossni sodisfatt ħafna li mill-ftit ħin li għandi, kont ta' ġid għaż-Żwieten kollha u nisperaw li din is-sena nkomplu nsaħħu l-ħidma tagħna għal ġid ta' kulħadd. Introduzzjoni Din kienet l-ewwel sena tiegħi bħala Kunsilliera fil-Kunsill Lokali taż-Żejtun. L-2018 kienet sena mpenjattiva f'dawk li għandhom x'jaqsmu mad-dekasteru tal-anzjani u persuni b'diżabilita'. F'dan id-dekasteru, jiena wkoll inkarigata li nieħu ħsieb il-parkeġġi riservati għal dawk li għandhom problemi ta' mobilita'. L-għan tal-attivitajiet li se jiġu imsemmija huwa li nkomplu inħeġġu lil dawn in-nies biex b'hekk jintegraw aktar fis-soċjeta'. L-Għid il-Kbir Nhar l-Għid il-Kbir sar it-tberik tal-figolli mill-Arċipriet Dun Nikol Pace waqt il-purċissjoni tal-Irxoxt. Residenti minn Fondazzjoni Nazareth, kif ukoll membri mill-Grupp Mattew 25, ħadu sehem f'din l-attivita'. Din l-attivita' saret għall-anzjani tal-komunita' fil-5 ta' Mejju 2018. F'din l-attivita' kellna l-opportunita' li napprezzaw tapit iffjurit enormi, magħmul minn madwar 150,000 pjanta mżejna fi pjazza San Ġorġ il- Belt Valletta. Tlajna wkoll fuq il-bejt tal-Main Guard fejn minn hemm stajna nieħdu l-ideat kif wieħed jista' jagħmel tip ta' ġnien fuq il-bejt privati tiegħu. Waqt din l-attivita' żorna wkoll diversi postijiet li kienu miftuħa għall-wirja fosthom il-Kunvent ta' Santa Katerina u l-Palazz tal-Arċisqof. Din l-attivita' saret b'kollaborazzjoni mal-Valletta 18. Fix-xahar ta' Mejju, il-Kunsill kien qed jagħti l-opportunita' liż-żagħżugħ Kurt Schembri, student mil-MCAST, fejn kien qed jagħmel l-istudju tiegħu fuq il-qasam tal-isports. Għalhekk ħriġna bl-idea li nagħmlu Jum l-Isports. Fl-1 ta' Mejju 2018, għall-ewwel darba sar Jum l-Isports b'risq in-nies b'diżabilita'. Il-parteċipanti kienu residenti mill-Fondazzjoni Nazareth kif ukoll il-membri ta' Mattew 25. F'din l-attivita', saru diversi logħob addattati għalihom u l-moħħ wara dan kollu kien Kurt Schembri. Wara li lestew mill-isports, kellna daqsxejn ta' bibita. Fejn minn hawn, nixtieq nirringrazzja lil Four T's u Sphinx Pastizzeria li sponsorjaw l-ikel għal waqt din l-attivita'. Kull parteċipant ingħata ċertifikat tal-parteċipazzjoni. BBQ b'risq in-nies b'diżabilita' fil-Bajja ta' San Tumas Fid-9 ta' Awwissu 2018, sar BBQ ġewwa l-Bajja ta' San Tumas għar-residenti tal-Fondazzjoni Nazareth kif ukoll għall-membri ta' Mattew 25. F'din l-attivita', kellhom l-opportunita' li jgħumu. Matul ix-xahar ta' Lulju żort iż-Żwieten li huma residenti ġewwa St. Vincent De Paul, li b'kollox hemm madwar 60 residenti. F'din iż-żjara, kelli l-opportunita' li niltaqa' ma' dawn ir-residenti. Kienet żjara ħelwa ħafna, fejn smajt ħafna rakkonti mill-passat tagħhom. Kull resident Żejtuni, ġie mogħti rigal ċkejken f'isem il-Kunsill Lokali. Nominazzjonijiet Din is-sena saru tlett nominazzjonijiet. L-ewwel persuna li ġiet innominata kienet Rita Vella għall-premju Nazzareno Vassallo Award, tal-anzjanita' attiva għax-xogħol siewi li tagħmel b'risq l-anzjani, kemm Żwieten kif ukoll għal dawk l-anzjani li m'humiex miż-Żejtun. Ilha tagħmel dan tul dawn l-aħħar 15 -il sena. Is-Sinjura Rita Vella dejjem ħadmet viċin l-anzjani b'mod volontarjat għax hi dejjem temmen li l-anzjani għandhom bżonn ħafna mħabba. Rita tagħmel diversi attivitajiet għall-anzjani fosthom; tieħu gruppi ġewwa d-dar Frate Jacobe fejn hemm issir quddiesa u coffee break u dejjem jagħlqu din l-attivita' b'xi ħsieb spiritwali. Minkejja dan kollu, Rita hija wkoll membru fil-Fondazzjoni Nanniet u bħalissa qed tagħti s-sapport lil dawk in-nanniet li ma jarawx lin-neputijiet tagħhom. Għalhekk din il-Fondazzjoni qed isservi ta' leħen għal dawn in-nanniet. Hija tattendi wkoll il-grupp tal-Fokolarini u flimkien ma' nies oħra jpoġġu fil-prattika l-kelma tal-ħajja u jaqsmu l-esperjenzi flimkien. Dan ix-xogħol Rita Vella tagħmlu fil-ħin liberu tagħha u b'imħabba kbira. Premju Anzjanita' Attiva Tessie Bonnici ilha taħdem b'mod volontarjat għal 38 sena. Din il-mara tgħin diversi nies bħal anzjani, nies b'diżabilita', romol u familji b'diffikultajiet. Hija wkoll il-president tal-Azzjoni Kattolika. Tul is-sena, Tessie torganizza diversi attivitajiet u ħruġ għall-anzjani. Eżempju, tul is-sena tagħmel ukoll it-tombla, fejn il-membri tal-azzjoni jkunu jistgħu jbiegħu xi pastizzi u apple pies li jkunu saru minnhom stess. B'dak l-ammont zgħir ta' flus, Tessie tkun tista' tkopri ftit mill-ispejjeż tal-attivitajiet. Kontinwament, Tessie żżur diversi familji li għandhom bżonn l-għajnuna, bħal per eżempju, fejn l-ulied tal-familji li jkollhom il-vizzjijiet tad-droga jgħinuhom u jassistuhom fil-proċess kollu li jkollhom bżonn biex b'hekk dawn il-vittmi jkollhom fejqan. Sintendi, nies bħal Tessie jistgħu jagħmlu dan għax jiġu mħarġa u gwidati minn nies professjonali. Tessie flimkien mal-membri tal-Azzjoni jiddiskutu diversi inizzjativi kif jistgħu jħajjru aktar nies billi jidedikaw ftit mill-ħin liberu tagħhom biex jagħmlu xogħol volontarjat u jkunu qed jgħinu u jsaħħu aktar is-soċjeta'. Premju Soċjeta' Ġusta L-aħħar nominazzjoni kienet tas-Sur Frans Falzon. Frans Falzon ilu segretarju tal-Fondazzjoni Nazzareth 19 -il sena. Dan ix-xogħol jagħmlu fuq bażi volontarja. Fost it-tlett idjar li għandha din il-Fondazzjoni, għandhom ukoll ħanut tax-xogħol fejn ir-residenti jmorru kull filgħodu u jagħmlu xogħol addattat. Dan ix-xogħol iservihom ta' terapija. Frans imur iżurhom ukoll f'dan il-ħanut u jħossu kuntent ħafna u ta' sodisfazzjon bil-fatt li dawn ir-residenti saru ħbieb tiegħu u japrezzaw dak kollu li għamel u li għadu jagħmel magħhom. Huwa lest li sakemm saħħtu tibqa ttih ikompli jagħti dan il-kontibut tiegħu lejn dawn il-persuni bi bżonnijiet speċjali u lejn il-komunita' Żejtunija. Nemmen li nies bħal dawn, għandhom jiġu rikonoxxuti għax mhux biss fil-ħin liberu tagħhom jagħmlu dan ix-xogħol, imma tista' tgħid li jiddedikaw ħajjithom għan-nies tas-soċjeta'. Jum Dinji b'risq l-anzjani F'Ottubru ċċelebrajna l-Jum Dinji b'risq l-anzjani. B'kollaborazzjoni ma' Care Malta, il-Kunsill għamel festin ġewwa d-Dar tal-Anzjani taż-Żejtun. F'din il-ġurnata ġew mistiedna Chamer Brass Band, li ferħu lill-anzjani bl-atmosfera sabiħa li għamlu. Jum Dinji għall-Persuni B'Diżabilita' B'kollaborazzjoni mal-Parroċċa, f'din l-okkażjoni saret quddiesa bis-sehem tar-residenti tad-djar ta' Fondazzjoni Nazareth u l-membri tal-Grupp Mattew 25. Wara kien hemm riċeviment fl-Oratorju biex l-istess membri u residenti jkollhom l-opportunita' li jqattgħu ħin flimkien. Żmien il-Milied Tul iż-żminijet tal-Milied, studenti mill-Kulleġġ St.Tomas Moore ta' Marsaskala kif ukoll taż-Żejtun, marru ġewwa Day Centre, fejn hemmhekk l-istudenti kantaw kif ukoll żifnu diversi kanzunetti relatati mal-Milied biex iferħu lill-anzjani. Fl-aħħar tal-attivita', l-istudenti taw l-awguri tagħhom lill-anzjani preżenti. Fl-istess perjodu, ġejt mistiedna wkoll biex nattendi għar-riċeviment ta' Mattew 25. Waqt ir-riċeviment, f'isem il-Kunsill, preżentajt xi rigali li jistgħu jiġu wżati meta dawn il-membri jiltaqgħu f'dar it-tgħallim. Konklużjoni Nixtieq nagħlaq dan ir-rapport billi nibda nirringrazzja lis-Sinjura Sindku Doris Abela, Viċi-Sindku - Stephanie Fenech, kunsillieri, Segretarju Eżekuttiv - Anton Falzon u l-ħaddiema kollha tal-Kunsill tal-għajnuna u sapport kontinwu tagħhom. Minn qalbi wkoll, nixtieq nawgura lill-kandidati kollha li se jikkontestaw l-elezzjoni tal-Kunsilli Lokali fuq il-Lokalita' taż-Żejtun. Fl-aħħar u mhux l-inqas, nixtieq nirringrazzja lill-poplu Żejtuni tas-sapport u l-apprezzament tagħhom għax-xogħol siewi li jsir fih dan il-Kunsill Lokali. Għaddiet sena oħra ta' ħidma u nixtieq minn qalbi nirringrazzja lil kull min itini is-sapport kollu biex inkun nista' naħdem bla qatigħ għall-ġid taż-Żwieten u l-komunita' taż-Żejtun. Kienet sena impenjattiva ħafna fejn jidħol ix-xogħol li għandi f'dan id-dekasteru. Il-ħidma tiegħi tikkonsisti fuq servizzi bħal elettriku domestiku, drenaġġ, ilma, servizzi postali u ħidma bejn il-Kunsill u l-knisja rigward iċ-ċimiterju u attivitajiet relatati mal-knisja, bħal purċissjonijiet. Triq Xrobb l-Għaġin Triq il-Qalb ta' Ġesu Din is-sena kienet waħda impenjattiva għax kellna bosta ħsarat fejn jirrigwarda dawl ta' barra, fejn ta' kuljum nirrapporta qtugħ ta' bozoz li jkunu mal-arbli, kif ukoll mal-ħajt, u anke fanali dekorattivi li għandna imxerrdin ġewwa bosta toroq ġoż-Żejtun. L-ikbar spiża li seta' jkollna din is-sena kienet tirrigwarda dwar il-ħsarat estensivi li kellna minħabba il-maltemp li jiġi kkawżat matul l-istaġun tax-Xitwa. Ħafna danni, li l-ammonti l-kbar jikkonsistu fi qtugħ ta' bozoz minħabba r-riħ u x-xita li jaqilgħu. Barra minn hekk, nixtieq ngħid illi barra li kont nirrapporta jien, kienu jirraportaw ukoll ir-residenti nfushom, billi jgħaddu ir-rapport lis-segretarji tal-customer care li għandna ġewwa l-uffiċċju tal-Kunsill. U minn hawnhekk, nixtieq insellem u nirringrazzja b'mod speċjali, lill-ħaddiema tagħna fil-customer care u anke fl-amministrazzjoni, flimkien mas-Segretarju Eżekuttiv għall-impenn tagħhom u x-xogħol dedikat li huma jagħmlu. Dan qiegħed ngħidu għax l-ilmenti u r-rapporti tal-pubbliku, iridu jgħadduhom huma minn fuq is-sistema kompjuterizzata biex ikun jista' jitwettaq ix-xogħol. C, Qasam ta' Ganza Sqaq il-Vitorja fi Triq il-Kamumilla Nixtieq ngħid ukoll illi saru ħafna tiswijiet fuq lampi li kienu qodma u anke inbidel il-kompartiment kollu, u anke ingħatat dehra totalment differenti anke fit-toroq taż-Żejtun. Din is-sena wkoll, erġajna qegħdin induru l-fanali li għandna ta' l-isqaqien, għax kellhom bżonn dawra minħabba ż-żebgħa, u anke kellna nibdlu xi ħġieġ milli jkun tkisser. Barra minn hekk, saru ħafna xogħlijiet fuq arbli li għandhom x'jaqsmu mal-Enemalta. Nixtieq ukoll nirringrazzja b'mod speċjali lis-Sur Joe Borg tan-Nexos Lighting u l-ħaddiema tiegħu, li huwa l-kuntrattur li jibdel u jirranġa s-sistema tal-elettriku fuq barra għax-xogħol tajjeb u utli li jsir, għax dan isir fl-inqas żmien possibbli għall-ġid tar-residenti. Qegħdin jitwaħħlu bozoz ġodda anke fejn kien hemm zoni li kellhom nuqqas ta' dawl, u fil-futur qed nikkonsidraw illi inwaħħlu iżjed u skond il-bżonn li jeħtieġu r-residenti. Nixtieq nirringrazzja wkoll b'mod speċjali lill-ħaddiema kollha ta' l-Enemalta, għax b'mod professjonali kienu ta' għajnuna wkoll meta kellna partijiet miż-Żejtun bla dawl minħabba ħsarat. U qiegħed ngħid dan għaliex ħadmu bl-aktar mod effiċjenti u fl-inqas ħin possibbli biex il-provvista terġa' tiġi għan-normal. Barra minn dan, ix-xogħol li għandi fid-dekasteru li jien ġejt fdat bih, parti mill-ħidma tiegħi tkun ukoll li jien naġġorna minn ġimgħa għal ġimgħa in-notice boards li għandna mxerrdin f'diversi partijiet miż-Żejtun li jkun fihom sors ta' informazzjoni dwar attivitajiet li jsiru ġoż-Żejtun u tagħrif ieħor inġenerali. Triq il-Wied, Sqaq no. 5 Triq Ħal Tarxien Barra dan ix-xogħol li għandi, f'dan id-dekasteru kienu bosta xogħlijiet oħra li wettaqt b'suċċess, u anke grazzi għal persuni li dejjem avviċinawni, jiena kont utli biex inlestihom fil-ħin. Kien hemm ċertu xogħol li jirrigwarda wires li huma tat-telefon u internet li għandhom x'jaqsmu mal-kumpaniji GO u Melita Cable. Nista' ngħid li kull meta daħħalt rapport fejn seta' kien hemm ħsara jew tranġar ta' wires, dejjem kienu effiċjenti u saru b'mod pulit li ma jdejqux lir-resident. Nagħlaq dan ir-rapport annwali tiegħi biex nerġa ntenni r-ringrazzjamenti tiegħi billi nawgura kull ħidma sfieqa li titwettaq ġewwa din il-belt hekk sabiħa u pittoreska taż-Żejtun. Nixtieq nirringrazzja minn qalbi lis-Sindku, is-Sa. Doris Abela, kif ukoll lill-Viċi-Sindku, is-Sa. Stephanie Fenech, għall-ħidma sfieqa biex flimkien magħna l-kunsillieri nkomplu nwettqu ħidma bla waqfien ġewwa din il-belt sabiħa taż-Żejtun. Introduzzjoni Din kienet is-sitt sena tiegħi bħala Kunsillier fil-Kunsill Lokali taż-Żejtun. Nista' ngħid li kienet sena oħra impenjattiva f'dawk li għandhom x'jaqsmu ma' xogħlijiet u attivitajiet li għandhom x'jaqsmu mat-Taqsima tal-Kultura, l-Istorja, it-Turiżmu u l-Edukazzjoni Għolja. Matul din is-sena komplejt niżviluppa u nsaħħaħ l-attivitajiet li konna bdejna fis-snin ta' qabel u wkoll ħriġna bi proġetti u attivitajiet ġodda. Ma nistax nibda dan ir-rapport ta' ħidma, li se jkun l-aħħar wieħed s'issa bħala Kunsillier, billi nirringrazzja lill-membri u l-istaff kollha tal-Kunsill li sibthom veru t'għajnuna f'din l-esperjenza, fejn bis-saħħa tagħhom irnexxili nwettaq parti mill-ħolm tiegħi. Nixtieq nirringrazzja wkoll għal darb'oħra lill-għaqdiet Żwieten, fosthom it-tliet soċjetajiet mużikali, il-Kunsill Pastorali Parrokkjali, kif ukoll numru ta' Żwieten, li dejjem urew l-koperazzjoni tagħhom għal kull għajnuna li kelli bżonn minnhom biex tkun tista' tittella' xi attività partikolari. Il-Grupp Filateliku taż-Żejtun Din kienet is-16 -il sena mit-twaqqif tal-Grupp Filateliku taż-Żejtun, fejn komplejna niltaqgħu kull l-aħħar Tlieta tax-xahar fil-binja tal-Kunsill Lokali. Ta' kull xahar, komplew jiġu esperti fil-qasam filateliku biex ikellmu lill-membri tal-Grupp fuq aspetti filateliċi u l-Grupp kompla jikber u jissaħħaħ, fejn hu wieħed mill-aktar gruppi filateliċi attivi f'Malta. Matul din is-sena, ħadna ħsieb li noħorġu sensiela ta' 25 bolla personalizzati u kartolini filateliċi dwar in-niċeċ taż-Żejtun, biex inkomplu nxerrdu l-wirt storiku taż-Żejtun. Ħadna ħsieb ukoll biex il-Grupp inkomplu noħorġu l-gazzetta filatelika, The Melite Post, 4 darbiet fis-sena, b'artikli mill-membri stess. S'issa wasalna fid-9 ħarġa u qed tintlaqa' tajjeb mill-membri u l-filateliċi. Din is-sena, għas-sitt sena konsekuttiva, il-Wirja Annwali tal-Filatelija ttellgħet waqt Żejt iż-Żejtun f'Settembru. Din il-wirja nistgħu ngħidu li saret tkun mistennija fejn reġgħu ġew mijiet ta' nies iżuruha. Din is-sena l-wirja għat-tielet darba ttellgħet f'Sala Ġużeppina Curmi, u kienet titratta dwar il-wirt reliġjuż. Din is-sena ħadna sehem għall-ewwel darba fil-wirja Maltex fil-Casino Maltese, il-Belt Valletta, fejn fuq 3 ijiem ippromovejna l-materjal tal-għaqda. Il-Grupp Letterarju taż-Żejtun u Spazjarti Matul din is-sena, baqa' jiltaqa' wkoll il-Grupp Letterarju taż-Żejtun, fejn qed naħdmu aktar fuq il-kitba tad-djalett Żejtuni, il-poeżija u l-kanzunetti bil-Malti. Il-membri tal-Grupp Letterarju taż-Żejtun kellhom diversi opportunitajiet fejn setgħu jaqraw ix-xogħol tagħhom fil-pubbliku, fosthom fis-serata ta' Ġieħ iż-Żejtun, il-Kunċert tal-Milied, it-Tifkira tal-Għoti tat-Titlu ta' Belt u fit-Tifkira tal-Vittmi tal-Gwerra. Din is-sena, għat-tieni sena konsekuttiva, ħadna sehem ukoll fil-jumejn tal-GħanaFest 2018. Palk mill-Argotti għall-jumejn kien iddedikat għad-djalett Żejtuni, fejn numru ta' qarrejja mill-Grupp Letterarju ħolqu tbissima f'dawk preżenti u kien hemm tifħir mill-kumitat ta' Festivals Malta. Ħadna sehem ukoll fl-attività ta' Valletta18, 'Serata Għana Lejla Rap'. Matul din is-sena, komplejna nippubblikaw żewġ ktejbiet oħra mis-sensiela 'Kulħadd Xogħlu Jogħġbu', fejn qed nagħtu spazju lill-kittieba u poeti Żwieten biex iwasslu fost il-pubbliku l-kitbiet u l-poeżiji tagħhom. Din is-sena komplejna bl-idea ta' Spazjarti, fejn waqt xi laqgħat tal-Grupp Letterarju qed inżewqu x-xogħol letterarju mal-mużika Maltija, kantata minn artisti Żwieten. Barra minn hekk, qed nagħtu spazju lill-artisti biex jesponu l-arti tagħhom fir-reception tal-Kunsill Lokali għal xahar sħiħ. Matul din is-sena kellna l-arti ta' Clive Gerada, Joe Baldacchino, Stephan Attard, Abigail Attard, Karen Caruana, Francella u Joseph Chircop. L-organizzazzjoni tal-istudenti żgħażagħ ŻOEY issa daħlet fis-6 sena tagħha fejn komplejna naħdmu biex nippromovu, nippriservaw u nagħtu l-opportunitajiet liż-żgħażagħ biex ikomplu jaħdmu f'dak kollu li għandu x'jaqsam mal-istorja, il-kultura, l-arti u l-edukazzjoni. Barra minn hekk, permezz ta' din l-organizzazzjoni, komplejna nagħtu opportunità lill-istudenti tal-livell post-sekondarju biex ikunu jistgħu jwettqu l-proġett tagħhom tas-Systems of Knowledge magħna. Matul din is-sena komplew jidħlu numru ta' żgħażagħ ġodda u kellna kalendarju mimli attivitajiet minn ġimgħa għal oħra. Fejn bqajna niltaqgħu kull ġimgħa nhar ta' Sibt mis-2:30pm sal-4:30pm, fil-Kunsill Lokali taż-Żejtun, biex inħejju diversi attivitajiet barra li l-membri jkollhom attivitajiet u diskussjoni f'teamwork minn ġimgħa għal oħra. Fost l-attivitajiet li organizzajna kien hemm: • Li fl-10 ta' Awwissu ħadna ħsieb li nerġgħu norganizzaw iż-Żejtun National Heritage Treasure Hunt, f'żewġ kategoriji, madwar it-toroq taċ-ċentru taż-Żejtun bil-mixi għat-tfal u madwar il-konfini taż-Żejtun bil-karozza għall-adulti, fejn ħadu sehem 'il fuq minn 200 parteċipant minn tfal sa anzjani, u ntrebħu aktar minn €3000 f'rigali, barra li ngħataw vawċers lill-parteċipanti kollha. Din l-attività kienet imtella' b'kollaborazzjoni mal-fondazzjoni Valletta 18. • Li waqt Żejt iż-Żejtun 2018 tellajna l-wirja fiċ-Ċentru tal-Arti u l-Artiġjanat bl-isem '100 Ikona' fejn tajna prominenza lil 100 xbieha reliġjuża fiż-Żejtun u li jinsabu fiż-Żona Urbana ta' Konservazzjoni biex nuri s-sbuħija li jafu joffru t-toroq Żwieten. Din il-wirja ġew jarawha mijiet ta' persuni u kellna rispons pożittiv miż-Żwieten u anki t-turisti. • Li waqt Żejt iż-Żejtun 2018 tellajna wkoll stand dwar il-ħidma tal-membri ta' ŻOEY fi Triq San Girgor. • Li hekk kif din is-sena il-Kunsill Lokali, flimkien ma' Festivals Malta, erġajna ħadna ħsieb li jagħtu xejra differenti lill-festa ta' San Girgor fiż-Żejtun. Il-membri ta' ŻOEY libsu lbies tradizzjonali u ħadu sehem waqt il-purċissjoni. Ġew imħejjija wkoll diversi logħob tradizzjonali għall-pubbliku preżenti. Qassamna wkoll ikel tradizzjonali Malti, fosthom il-bigilla magħmula miż-żgħażagħ stess. • Li matul is-sena ħejjejna diversi filmati li jippromovu l-kultura u t-tradizzjonijiet li nsibu fiż-Żejtun; fosthom żewġ dokumentarji li jikkumplimentaw l-enċiklopedija interattiva 'Iż-Żejtun 5.37'. Wieħed mid-dokumentarji ġie tradott għall-Ingliż biex jintwera lit-turisti li jżuru ż-Żejtun. • Li f'Ottubru erġajna ħadna sehem waqt il-fiera tal-NGOs tal-istudenti organizzata fl-Iskola Sekondarja Ogħla Giovanni Curmi, in-Naxxar, biex nagħtu l-opportunità lill-istudenti biex ikunu jistgħu jagħmlu l-proġett tas-Systems of Knowledge magħna. Fejn kien hemm tifħir tal-ħidma mwettqa mill-ispeaker. • Li l-membri ħadu sehem f'diversi seminars u attivitajiet ta' Valletta 18. • Li flimkien mal-Youths@Local ħadna ħsieb nospitaw youth exchange fiż-Żejtun dwar il-mużika u l-kultura. Fejn diversi żgħażagħ mill-Bulgarija, il-Latvja, u l-Polonja żaru ż-Żejtun għal ġimgħa sħiħa fiż-żminijiet tal-Ġimgħa Mqaddsa. • Li matul is-sena organizzajna diversi hikes madwar Malta, fosthom minn Wied Babu sa Għar Lapsi, u ieħor fil-Qrendi u l-Maqluba. Matul is-sajf organizzajna wkoll mawra f'Kemmuna, fejn barra għawma fil-Blue Lagoon, morna hike madwar Kemmuna, fejn fost 'l oħrajn żorna t-Torri ta' Santa Marija u l-Għar ta' Monte Cristo. • Li ħejjew u ħadu sehem waqt l-attività 'Iż-Żejtun Taħt in-Nar' billi għamlu riċerka dwar il-vittmi Żwieten li ħallew ħajjithom waqt it-Tieni Gwerra Dinjija. Għal dak in-nhar tal-attività ħadu ħsieb ukoll il-Victory Kitchen, fejn qasmu ikel tradizzjonali Malti b'xejn. • F'April 2018 għamilna stħarriġ fost iż-Żwieten dwar il-potenzjal taż-Żejtun bħala post turistiku. Fejn il-membri ħarġu fil-Pjazza taż-Żejtun isaqsu liż-Żwieten dwar dan, l-istess membru użaw dan l-istħarriġ bħala parti mill-istudju edukattiv tagħhom. Li matul is-sena ŻOEY serva biex iż-żgħażagħ jagħmlu ħbieb ġodda, permezz ta' diversi ħruġ u picnics u anke mawra sa Ruma. Is-Sit u l-paġna tal-Facebook Ħadt ħsieb li s-sit uffiċjali tal-Kunsill Lokali taż-Żejtun, www.zejtunlocalcouncil.com, matul is-sena jibqa' jiġi aġġornat b'dak kollu li jkun qed iseħħ fil-Kunsill Lokali. Matul is-sena eluf ta' Maltin u turisti qed jidħlu f'dan is-sit biex ifittxu informazzjoni utli, kif ukoll informazzjoni fuq l-istorja u l-kultura taż-Żejtun. Qed jintuża wkoll mit-tfal għall-proġetti, hekk kif is-sit issa qiegħed bil-Malti wkoll. Ħadt ħsieb ukoll li ta' kull ġimgħa nkompli naġġorna l-paġna uffiċjali tal-Kunsill Lokali fuq facebook, 'Kunsill Lokali Żejtun - Żejtun Local Council', biex qed tkun avviżiera aktar qrib il-poplu Żejtuni. Numru kbir ta' nies qed isibu din il-paġna wkoll utli, fejn għandha kważi 3,000 utent li jżurha b'mod regolari. Restawr: in-Niċċa San Ġużepp Wara li s-sena li għaddiet ħadna ħsieb biex is-sena nerġgħu napplikaw għall-iskema tal-Gvern għar-restawr biex tiġi restawrata n-Niċċa ta' San Ġużepp, ta' Triq Marsaxlokk k/m Triq San Pietru. Issa nistgħu nikkonferma li x-xogħol fuq in-niċċa u l-binja tagħha daħal fi stadju avvanzat. Dan il-proġett qed isir minn żewġ skemi tal-Gvern Ċentrali, waħda mill-Ministeru tal-Kultura u oħra mill-Urban Development Fund tal-Awtorità għall-Ippjanar. Kwiżż - iż-Żejtun 5.37 Wara li s-sena li għaddiet ħareġ il-programm interattiv 'Iż-Żejtun - 5.37' li jagħti ħarsa lejn l-inħawi, it-toroq, il-postijiet ta' interess u x-xbihat reliġjużi li nsibu fil-parametri tal-belt Żejtunija. Dan il-programm ġie mħejji biex jgħarraf lill-pubbliku Malti b'mod faċli, diġitali u interattiv dwar l-istorja rikka li joffri ż-Żejtun. Din is-sena qed nieħdu ħsieb li dan is-CD ikun kumplimentat ma' card game forma ta' kwiżż. B'dan it-tfal u ż-żgħażagħ ikunu jistgħu jitgħallmu aktar dwar l-istorja u l-kultura ta' beltna b'mod interattiv. Attivitajiet Kulturali Iż-Żejtun Taħt in-Nar Biex infakkru s-76 sena anniversarju mit-Traġedja tal-Pjazza, tat-2 ta' Mejju, 1942, fit-tieni Ħadd ta' Mejju ġie organizzata għat-tieni darba l-avveniment 'Iż-Żejtun Taħt in-Nar' fejn dawwarna l-Pjazza taż-Żejtun għal żmien it-Tieni Gwerra Dinjija. Barra li fakkarna t-28 persuna li mietu waqt din it-traġedja u l-vittmi Żwieten kollha li mietu fil-Gwerra, fejn urejna ċ-ċertifikati tal-mewt tagħhom kollha, kien hemm żewġ gruppi ta' re-enactments; il-Malta Commands u l-Battlefront, fejn għamlu wirjiet bis-suldati Ingliżi b'ilbies ta' żmien il-Gwerra. Barra minn hekk il-pubbliku seta' jammira l-karozzi u t-trakkijiet ta' dik l-epoka. Preżenti kien hemm ukoll diversi Żwieten li jiftakru l-Gwerra fejn irrakkontaw dak li għaddew minnu. Barra minn hekk saret ukoll it-tifkira simbolika tas-soltu bis-sehem tat-tliet għaqdiet mużikali taż-Żejtun, l-iscouts u l-Arċipriet Dun Nikol Pace, fejn bierek il-lapida, u tpoġġiet kuruna tal-fjuri ad unur missirijietna li ħallewlna f'din it-traġedja. Biex infakkru l-221 sena anniversarju minn meta ż-Żejtun ingħata t-titlu ta' Città Beland qabel il-Kunċert tal-Milied għamilna din it-tifkira simbolika. Dan l-avveniment sar ħdejn l-istatwa ta' Santa Katerina. Kompetizzjoni u Kors tal-Inbid Reġgħet ittellgħet il-kompetizzjoni tal-inbid, din id-darba waqt Lejla għall-Eroj fi Ġnien l-Għannejja Żwieten, fejn ġew eżaminati għall-kulur, l-aroma u l-palat. Kien hemm tlett kategoriji ta' nbid; aħmar, abjad u rosé, fejn ingħata premju lill-ewwel tlieta ta' kull kategorija. Din is-sena kellna rekord ta' parteċipazzjoni. F'Mejju erġajna għamilna kors ta' tlett ġimgħat b'xejn dwar il-proċess u l-għasir tal-inbid, flimkien mal-Għaqda Għassara tal-Inbid, fejn kien hemm konkorrenza tajba ħafna. Ingħata ċertifikat lil kull min attenda l-lezzjonijiet kollha. Fl-aħħar tal-kors saret serata ta' wine tasting fi Ġnien Luqa Briffa. Żmien il-Ġimgħa Mqaddsa Għal waqt iż-żminijiet tal-Ġimgħa Mqaddsa ħadt ħsieb biex tarġa' tittella' l-kompetizzjoni tal-isbaħ armar marbut ma' dawn iż-żminijiet tal-passjoni fid-djar Żwieten. Għal dan iż-żminijiet ħadt ħsieb biex il-Kunsill Lokali taż-Żejtun jerġa' joħroġ il-fuljett bil-wirjiet kollha li jkunu hawn fiż-Żejtun marbuta ma' dawn iż-żminijiet. Il-fuljett sar kemm bil-Malti u anki bl-Ingliż, biex iservi ta' għajnuna għall-Maltin u t-turisti li jiġu jżuru ż-Żejtun fiż-żminijiet tal-Ġimgħa Mqaddsa. Fid-daħla taż-Żejtun għamilna billboard biex jippromovi l-Ġimgħa l-Kbira taż-Żejtun. Għall-ewwel darba tellajna l-wirja tal-Aħħar Ċena ħajja, fiċ-Ċentru u Artiġjanat, matul il-Ġimgħa Mqaddsa, permezz taż-żgħażagħ ta' ŻOEY. Fejn ġew iżuruha mijiet ta' nies. Is-Serata ta' Ġieħ iż-Żejtun - 19 ta' Marzu Matul din is-serata bħas-snin imgħoddija reġa' kien hemm il-Konkors Letterarju Annwali tal-Kunsill Lokali, li kull sena qed jieħdu sehem fih kittieba ġodda, li din is-sena kellna numru rekord fejn jidħlu kittieba u anki l-livell ta' kitbiet. F'dan il-Konkors ġew ippremjati l-aqwa rakkont b'Malti standard (li ntrebħet mis-Sinjura Carmen Azzopardi), l-aqwa poeżija (li ntrebħet mis-Sa. Lina Bonnici), u l-aqwa silta għaż-żgħażagħ taħt it-18 -il sena (li ntrebħet mis-Sa. Ingħata t-Trofew Frans Baldacchino (il-Budaj) għall-aqwa poeżija u għall-ewwel darba ngħata t-Trofew Lino Psaila għall-aqwa silta bid-djalett Żejtuni li ħaditu s-Sa. Il-kitbiet kollha li ħadu sehem ġew ippubblikati f'żewġ ktejbiet biex ikunu jistgħu jitgawdew mill-pubbliku. Din is-sena wkoll qed jiġu ppremjati xogħlijiet letterarji bl-istess format u l-applikazzjonijiet diġà jinsabu miftuħin. Dakinhar ġie onorat ukoll bil-midalja ta' Ġieħ iż-Żejtun Dun Angelo Seychell, li ħadem u għadu jaħdem b'risq il-persuni b'diżabilità. Dan seta' jingħata peress li mill-2017 Ġieħ iż-Żejtun seta' beda jingħata wkoll lil min ġie onorat b'Ġieħ ir-Repubblika. Fl-istess serata ngħata wkoll unuri oħra ta' apprezzament: il-Premju Anzjanità Attiva, il-Premju Fjamma Żagħżugħa, il-Premju Sportiv tas-Sena u l-Premju Ħarsien il-Wirt Kulturali. Bħalissa hemm is-sottomissjonijiet miftuħin għal Ġieħ iż-Żejtun 2019, li din is-sena se jingħata fid-19 ta' Marzu, u jaħbat il-25 sena mit-twaqqif tal-Kunsill Lokali. Is-serata ttellgħet fis-Sala Parrokkjali u kienet ippreżentata mis-Sur Jean Claude Gatt u bis-sehem tal-kantanta Corazon Mizzi, fejn annimat is-serata b'numru ta' kanzunetti bil-Malti mill-album tagħha. Żmien il-Milied - il-Kunċert u l-Kompetizzjoni Din is-sena il-ħidma spiċċat bil-Kunċert Annwali tal-Milied, li din is-sena sar fil-5 ta' Jannar, lejliet l-Epifanija. Mill-udjenza tajba li qed ikun hemm ta' kull sena jidher li l-Kunċert Annwali tal-Milied daħal fil-kalendarju annwali ta' diversi Żwieten. Din is-sena għal darb'oħra kellna fostna wieħed mill-aqwa korijiet gospel f'pajjiżna, Joy Gospel Choir, u dawk kollha li attendew, li kien numru ta' sodisfazzjon, ħarġu sodisfatti bil-livell għoli tal-kunċert. L-armar tad-dwal fil-Knisja Parrokkjali komplew idaħħlu lil dawk preżenti fil-ferħ u l-hena ta' żmien il-Milied. Għal waqt il-Kunċert tal-Milied ħadt ħsieb li jinġabru fondi għall-bżonnijiet tal-Knisja Parrokkjali min-nies preżenti. Matul il-Kunċert tal-Milied ingħata t-Trofew Carlo Diacono lill-aqwa mużiċisti tas-sena taż-żewġ baned ewlenin taż-Żejtun u l-orkestra taċ-Ċirkolu Mużikali Santa Katerina, wara t-twaqqif mill-ġdid. Għal din is-sena f'isem l-Għaqda Mużikali Beland ġie onorat is-Sur Jordan Curmi, f'isem iċ-Ċirkolu Mużikali Santa Katerina ġiet onorata s-Sa. Berenice Beverly Żammit, u f'isem l-Għaqda Banda Żejtun ġie onorat is-Sur Frederick Camilleri. Għal waqt il-festi tal-Milied ħadt ħsieb biex targa' tittella' l-Kompetizzjoni tal-Isbaħ Armar Kreattiv taż-Żminijiet tal-Milied fiż-Żejtun. Kellna numru sabiħ ta' kompetituri li ħadu sehem, bħas-snin imgħoddija, u kollha ngħataw rikonoxximent tax-xogħol sabiħ tagħhom b'rabta ma' dawn iż-żminijiet. Turiżmu Matul din is-sena se nkunu qed inħabbru tlett tours turistiċi, biex inħajru aktar turisti jżuru ż-Żejtun. Dawn it-tours se jkunu qed isiru bil-koperazzjoni tal-għaqdiet Żwieten. Matul l-2018 ħejjejna dawn it-tlett tours u lestejna itinerarju dettaljat dwar dak kollu li ssib iż-Żejtun. Barra minn hekk l-uffiċċju tal-Kunsill Lokali qed iservi bħala uffiċċju t'informazzjoni għat-turisti, fejn jistgħu jiġbru l-mapep ta' patrimonju u kull informazzjoni li għandhom bżonn. PlakkaStorja - Il-Kunsill Lokali taż-Żejtun wera kollaborazzjoni sħiħa ma' Wirt iż-Żejtun fit-twettiq u fl-ispejjeż addizzjonali biex beltna tkun tista' tibda tgawdi mill-proġett PlakkaStorja, li ġie parzjalment iffinanzjat (80%) mill-Voluntary Organisations Project Scheme (2018) imħaddma mill-Kunsill Malti għall-Volontarjat. Fejn twaħħlu stands quddiem knejjes, bini u siti storiċi fiż-Żejtun b'informazzjoni dwar 56 post. L-informazzjoni hi bil-Malti u l-Ingliż, biex il-poplu jsir mgħarraf aktar dwar il-wirt rikk tagħna, u t-turisti lokali u barranin ikollhom il-ġita tagħhom madwar beltna aktar interessanti. Għeluq Hawn tajt ħarsa ħafifa lejn id-diversi attivitajiet li ġew organizzata matul din is-sena u li kien ħaqqhom jissemmew. Fejn kien hemm diversi attivitajiet oħra, fosthom laqgħa dwar Dun Salv, bi tħejjija għall-mafkar li se jsir f'ismu mill-Kumitat li qed jieħu ħsieb dan. Minn hawn nixtieq nirringrazzja lis-Sindku s-Sinjura Doris Abela, tal-koperazzjoni li dejjem sibt mingħandha għal kull attività li xtaqt norganizza matul din is-sena. Nixtieq nirringrazzja wkoll lill-kunsillieri sħabi kollha tal-koperazzjoni u l-għajnuna li dejjem sibt mingħandhom. Bla dubju ta' xejn nixtieq ngħid grazzi kbira lill-istaff kollu tal-Kunsill Lokali, fosthom lis-Segretarju Anton Falzon, li jkun ta' għajnuna kbira matul is-sena biex kollox jitmexxa b'mod tajjeb f'kull attività, u lil Angelo u Reuben tal-paċenzja li jieħdu. Filwaqt li nixtieq nirringrazzja ukoll lil Stefan u lil Marthese tal-għajnuna li sibt mingħandhom fl-attivitajiet tal-2018 u lill-ħaddiema 'l oħra kollha tal-Kunsill. Fl-aħħar u mhux l-anqas nixtieq nirringrazzja lil dawk il-persuni kollha li nsibu l-għajnuna tagħhom għall-attivitajiet varji, fejn għal kull attività nista' ngħid li hemm persuni partikolari li jagħtu l-kontribut tagħhom, iżda żgur ma nistax ninsa lil Glen Chircop, Joseph Chircop, Roderick Cutajar, Joe Baldacchino, Laura Caruana u Paul Zammit li dejjem sibthom ta' għajnuna kull meta kelli bżonn. Grazzi wkoll tmur għal membri ta' ŻOEY; u lill-membri tal-gruppi kollha 'l oħra li nieħu ħsieb; il-Grupp Filateliku taż-Żejtun u l-Grupp Letterarju taż-Żejtun. Wara kapitlu ta' sitt snin tgħallimt ħafna u kienet esperjenza mill-isbaħ, iżda fuq deċiżjoni personali ħassejt li kelli bżonn waqfa f'ħajti mill-ħidma fil-Kunsill, iżda nispera li 'l quddiem jerġa' jkolli ċ-ċans li ningħaqad ma' dan it-tim. Iżda l-ħidma tiegħi b'risq iż-Żejtun u l-wirt tiegħu mhux se tieqaf hawn, għax ix-xrara li ħeġġet fija diffiċli biex tnin. Grazzi!!! Rapport u L-Estimi Finanzjarji għall-2019 Anton Falzon, is-Segretarju Eżekuttiv Bħal ma jsir fil-bidu ta' kull sena, qed inressqu l-estimi finanzjarji tal-Kunsill Lokali taż-Żejtun għas-sena 2019. Għas-sena preċedenti b'sodisfazzjon mistenni nirrappurtaaw għeluq b'bilanċ pożittiv minkejja li kienet sena mimlija ħidma f'kull qasam. Matul is-sena 2018, l-ispiza kapitali kompliet permezz ta' numru ta' proġetti li saru fil-lokalita'. Fosthom tkompla x-xogħol ta' pavimentar ġdid ta' Sqaq il-Mithna bi spiza ta' Ewro 40,000, kif ukoll sar xogħol ta' tisbiħ fi Ġnien il-Qawsalla. Ma naqasx xogħol ieħor infrastrutturali fosthom, pavimentar ġdid f'Wesgħet l-Inġiniera u diversi xogħljiet f'partijiet oħra tal-lokalita'. Is-sena finanzjarja 2019 ser ikun fiha bosta sfidi. Mhux ser noqod insemmi l-isfidi amministrattivi li l-Kunsill iħabbat wiċċu magħhom, fosthom l-isfida tal-protezzjoni tad-data li ser tiġi nfurzata fix-xhur li ġejjin u li ser tinvolvi ħin estensiv sabiex niġu konformi mar-regolamenti l-ġodda. Ser isiru wkoll numru ta' proġetti kapitali fosthom ser jingħata wiċċ tat-tarmak ġdid lil Vjal 25 ta' Novembru, proġett li ser jiġi ffinanzjat minn Infrastructre Malta. Dan ser ikun wieħed mill-iżjed proġetti ambizzjuzi li qatt ser ikun wettaq il-Kunsill, bi spiża li ser tlaħħaq Ewro 650,000. Apparti dan, il-Kunsill ser iwettaq żewg proġetti oħra fi Ġnien San Girgor. Wieħed inbeda u ser jinkludi it-tisbiħ taż-żona tal-logħob tat-tfal kif ukoll il-bdil tat-tagħmir tal-logħob. Apparti dan, permezz ta' miżura 'Green Infrastructure', ser isir it-tisbiħ tal-parti ċentrali ta' dan il-Ġnien, liema proġett ser jinkludi wkoll Gazebo u taħwil ta' numru ta' siġar endemiċi. Proġetti oħra kapitali żgħar ser jinkludu it-tisbiħ tal-latrini pubbliċi kif ukoll il-pavimentar ta' Triq Gwiedi. Din ta' l-aħħar ser issir permezz ta' Cubetti kkuluriti u ser tkun l-ewwel tax-xorta tagħha fil-lokal. Din mistennijja ssir bi spiża ta' madwar Ewro 100,000 u nbassru li ser tkun lesta sa Mejju ta' din is-sena. Minn qalbi nixtieq nirringrazzja t-tim tal-ħaddiema kollha tal-Kunsill Lokali li mingħajrhom żgur dan kollu ma jkunx possibbli, kif ukoll lis-Sindku u lill-Kunsilliera għall-ħidma u s-sostenn kontinwu tagħhom matul is-sena.